Vapaudenpuiston turvallisuutta halutaan lisätä - Uutiset - joensuu.fi
Vapaudenpuiston turvallisuutta halutaan lisätä
Vapaudenpuistosta halutaan nykyistä turvallisempi, ilmenee kyselystä. Joensuun kaupunki järjesti 26.10.–14.11. Vapaudenpuiston peruskorjausta koskevan asukaskyselyn, johon osallistui 249 vastaajaa. Vastauksia tuli kaikista ikäryhmistä, ja suurin osa vastanneista kuuluu 25–34-vuotiaiden ikäryhmään.
Kyselyn vastauksista käy ilmi, että puistoa halutaan kehittää kaikenikäisille turvalliseksi. Vastaajien mukaan puiston kasvillisuus tarjoaa näkösuojaa asiattomalle oleskelulle. Toisaalta puiston keskeisen sijainnin nähdään lisäävän turvallisuutta, mutta samalla pensaiden taakse jää pimeitä paikkoja. Silti liki 70 prosenttia vastaajista on sitä mieltä, ettei Vapaudenpuiston puustoa tulisi poistaa. Jotkut kuitenkin hyväksyvät huonokuntoisten puiden poistamisen.
Vapaudenpuistosta toivotaan nykyistä valoisampaa ja helpommin valvottavissa olevaa yhteistä tilaa. Vastaajat haluaisivat puistoon lisää erilaisia istumapaikkoja, pieniä myynti- ja ruokakojuja sekä sopivasti tapahtumia. Niitä ei kuitenkaan saa vastaajien mielestä olla liikaa, Vapaudenpuistoa ei nähdä ainakaan isojen tapahtumien järjestämispaikkana. Puistoon toivottiin myös nykyistä parempaa valaistusta.
Vapaudenpuiston lempipaikoiksi mainitaan usein kiikut. Hyvänä pidetään myös mahdollisuutta kävellä puiston läpi useista kulmista. Vastaajat pitävät kesäisin suihkulähteestä ja kaupungin vilinän katselusta. Talven ajaksi suihkulähteen tilalle toivotaan jotakin muuta katseenvangitsijaa.
Katso kaikki vastaukset täältä.